E-4435/2008

Mál þetta var höfðað júní 2008.

Stefnandi er Byggingafélagið Stöplar ehf., Suðurlandsbraut 6, Reykjavík.

Stefndi er G-kk-nf G-kk-nf R-kk-nf, Kirkjustétt 28, Reykjavík.

Stefnandi gerir þær dómkröfur að stefndi verði dæmdur til að greiða honum skuld að fjárhæð 16.173.144 krónur ásamt dráttarvöxtum samkvæmt ákvörðun Seðlabanka Íslands á hverjum tíma um grunn dráttarvaxta og vanefndaálgas, sbr. 1. mgr. 6. gr. laga nr. 38/2001 um vexti og verðtryggingu af 16.173.144 krónum frá 7. maí 2008 til greiðsludags, allt að frádregnum innborgunum að upphæð 3.000.000 króna. Stefnandi krefst einnig málskostnaðar úr hendi stefnda.

Aðalkrafa stefnda er um frávísun málsins. Til vara krefst hann sýknu af kröfum stefnanda og til þrautavara að kröfur hans verði stórlega lækkaðar. Í öllum tilvikum er, samkvæmt greinargerð stefnda, krafist málskostnaðar úr hendi stefnanda.

Málið var tekið til úrskurðar að loknum munnlegum málflutningi um aðalkröfu stefnda hinn 20. þ.m. Af hálfu stefnda var ítrekuð krafa um að málinu yrði vísað frá dómi og að honum yrði úrskurðaður málskostnaður úr hendi stefnanda. Af hálfu stefnanda var þess krafist að frávísunarkröfunni yrði hafnað.

Í stefnu er málsatvikum og málsástæðum lýst á þann veg að krafa stefnanda sé byggð á reikningi að fjárhæð 16.173.144 krónur, útgefnum 7. maí 2008 og með gjalddaga sama dag. Skuldin sé tilkomin vegna vinnu stefnanda fyrir stefnda að Kirkjustétt 28, Reykjavík í október, nóvember og desember 2007 svo og efniskaupa, „greiðslu þeirra ásamt greiðslu vinnulauna vegna verksins.“ Stefndi hafi fengið afhent öll undirgögn málsins og engar athugasemdir gert. Inn á skuldina hafi verið greiddar 3.000.000 króna 7. maí 2008 og verði tekið tillit til greiðslunnar við uppgjör kröfunnar. Eftirstöðvar skuldarinnar hafi ekki fengist greiddar þrátt fyrir innheimtutilraunir.

Við þingfestingu málsins lagði stefnandi fram umkrafinn reikning, skrár yfir annars vegar efnisúttektir og hins vegar yfir vinnustundir og innheimtubréf. Reikningurinn er dagsettur 7. maí og sama dagsetning tilgreind sem eindagi. Samkvæmt meginefni reikningsins er hann vegna: „Vinna við Kirkjustétt 28, október, nóvember og desember 2007 að beiðni verkkaupa. Verktaki sá um öll efniskaup, greiðslu þeirra ásamt greiðslu vinnulauna vegna verksins.“ Reikningsfjárhæðin er síðan þannig sundurliðuð: „Efni kr. 6.240.909. Dagvinna 1.191t x 3.200 kr. alls 3.810.240. Yfirvinna 510 t x 5.760 kr. alls kr. 2.939.328. Samtals vinna og efni án vsk. 12.990.477. Vsk. af vinnu kr. 1.653.644. Áður greitt kr. 3.000.000. Heildarskuld 13.173.144. Útseld vinna og efni 12.990.477. Upphæð án vsk. 12.990.477. Vsk. upphæð 3.182.667. Samtals ISK með vsk. 16.173.144.“ Tilgreind „skrá yfir efnisúttektir“ er án fylgiskjala og er í mörgum liðum en meðal þeirra eru allnokkrir sem varða vinnu og efni, vinnu, leigu og akstur. Samanlögð fjárhæð er 6.547.235 krónur en að viðbættu 15% álagi að upphæð 982.085 krónur og virðisaukaskatti að upphæð 1.222.696 krónur er heildarfjárhæð 7.769.931 króna. Tilgreind „skrá yfir vinnustundir“ virðist hafa að geyma lýsingu á því hvað unnið var við hverju sinni en sú lýsing er á erlendri tungu, sem mun vera pólska. Lögmaður stefnanda sendi stefnda innheimtubréf 8. maí 2008 og krafði hann um greiðslu 13.788.761 krónu, þ.e. höfuðstóls framangreinds reiknings auk dráttarvaxta og innheimtuþóknunar en að frádreginni innborgun að upphæð 3.000.000 króna.

Í málsatvikalýsingu greinargerðar stefnda segir m.a. að á árinu 2007 hafi hann tekið ákvörðun um endurbætur á neðri hæð einbýlishúss síns að Kirkjustétt 28, Reykjavík. G-kk-nf J-kk-nf E-kk-nf E-kk-nf hafi boðist til þess fyrir hönd stefnanda að annast framkvæmd verksins og hafi hann sagt að kostnaður yrði í kringum 7.500.000 krónur. Framkvæmdir stefnanda fyrir stefnda hafi falist í því að leggja fyrir innfellda halogen raflýsingu í loft, rífa gólfefni og fyrri tæki og leggja flísar á hæðina; flísaleggja hluta veggja á baðherbergi, setja gólfhita í svefnherbergi og opið rými, mála veggi, setja upp gifsveggi, sparsla þá og mála, saga steinsteypu í samræmi við breytingarteikningar og setja upp hreinlætistæki, spegil og glerveggi. Einnig hafi stefnandi annast uppsetningu á rennihurðum og smíðað tröppur á gangi og inn af baðherbergi. Milli jóla og nýárs 2007 hafi stefndi farið yfir verkframkvæmdirnar með arkitekti sem hafi gert verulegar athugasemdir vegna þeirra og talið skynsamlegast fyrir stefnda að „fá stefnanda af verkinu.“ Stefndi hafi fundað tvívegis með G-kk-þgf J-kk-þgf E-kk-þgf E-kk-þgf vegna þessa og samkomulag náðst um að stefnandi færi af verkinu. Samkomulag hafi orðið um að stefnandi fengi greiddar 3.000.000 króna í lokagreiðslu, til viðbótar 4.500.000 krónum sem greiddar hafi verið inn á verkið 23. nóvember 2007, og að stefnandi gæfi síðan út lokareikning.

Meðal gagna, sem stefndi lagði fram, eru færsluyfirlit Landsbankans sem sýna að stefndi greiddi stefnanda 4.500.000 krónur 23. nóvember 2007 og 3.000.000 króna 31. desember s.á. Einnig lagði hann fram útprentun tölvusamskipta sem sýna að lögmaður stefnda tilkynnti lögmanni stefnanda 22. maí 2008 að stefndi hefði leitað til hans vegna áðurgreinds innheimtubréfs, dags. 8. maí 2008, og falið honum að svara því.

Frávísunarkrafa stefnda er byggð á því að málatilbúnaður stefnanda sé óljós í meira lagi og málið vanreifað. Stefna málsins uppfylli ekki lágmarksskilyrði um lýsingu málsatvika og málsástæðna. Því er mótmælt sem röngu, sem segi í stefnu, að stefndi hafi fyrir útgáfu hennar fengið í hendur öll undirgögn málsins og ekki gert athugasemdir við þau; hann hafi fyrst eftir þingfestingu málsins séð framlagðan reikning, sundurliðun og vinnuskýrslur og enn hafi hann ekki fengið í hendur frumrit reikningsins. Í stefnu eða framlögðum reikningum sé engin tilraun gerð til þess að lýsa því í hverju vinna stefnanda hafi verið fólgin eða sundurliðun á verkþáttum. Ekki sé fjallað um grundvöll gjaldtökunnar, m.a. um 15% álag, eða gögn lögð fram um árangur verksins eða því lýst hverjir starfsmenn stefnanda hafi komið að því. Stefnda beri nauðsyn til að fá mat á þeim verkþáttum sem stefnandi geri nú kröfu um greiðslu á. Honum sé hins vegar ekki unnt að kalla eftir slíku mati án lýsingar á verkþáttum og hversu mikill tími hafi farið í hvern og einn. Sérstaka athygli veki að framlagðar vinnuskýrslur séu á pólsku og þeim fylgi ekki þýðing á íslensku. Úr ofangreindum annmörkum verði ekki bætt undir rekstri málsins. Í þeim búningi, sem málið sé nú í, sé stefnda ómögulegt að átta sig á því á hvaða grundvelli það sé höfðað svo honum sé kleift að halda uppi viðhlítandi vörn.

Það er megingalli á málatilbúnaði stefnanda að einungis kemur fram að unnið hafi verið fyrir stefnda við húseignina Kirkjustétt 28, Reykjavík en því er ekki lýst hvaða verk voru unnin og hvernig sá tímafjöldi, sem krafist er greiðslu fyrir, skiptist á hina ýmsu verkþætti. Ætla má að úr þessu hefði verið bætt hefði þýðing á íslensku fylgt þeirri lýsingu, á pólsku, sem mun vera að finna í framlagðri skrá yfir vinnustundir en brestur á því brýtur gegn 3. mgr., sbr. 1. mgr., 10. gr. laga nr. 91/1991. Vanreifun stefnanda kemur í veg fyrir að viðhlítandi vörnum verði við komið. Ber samkvæmt þessu, sbr. e-lið 1. mgr. 80. gr. laga nr. 91/1991 og grunnreglu réttarfars um skýran og greiðan málatilbúnað, að fallast á kröfu stefnda um frávísun málsins. Einnig er fallist á kröfu stefnda um greiðslu málskostnaðar úr hendi stefnanda og er hann ákveðinn 250.000 krónur.

S-kk-nf H. S-kk-nf héraðsdómari kveður upp úrskurðinn.

Ú r s k u r ð a r o r ð:

Máli þessu er vísað frá dómi.

Stefnandi, Byggingafélagið Stöplar ehf., greiði stefnda, G-kk-þgf G-kk-þgf R-kk-þgf, 250.000 krónur í málskostnað.

S-kk-nf H. S-kk-nf